CELEX: 32012D0404
Language: sl
Date: 2012-07-16 00:00:00
Title: 2012/404/EU: Sklep Sveta z dne 16. julija 2012 o podaljšanju obdobja uporabe ustreznih ukrepov iz Sklepa 2011/465/EU, določenih za Republiko Gvinejo, in o spremembi navedenega sklepa

18.7.2012   
            
            
               SL
            
            
               Uradni list Evropske unije
            
            
               L 188/17
            
         SKLEP SVETA
   z dne 16. julija 2012
   o podaljšanju obdobja uporabe ustreznih ukrepov iz Sklepa 2011/465/EU, določenih za Republiko Gvinejo, in o spremembi navedenega sklepa
   (2012/404/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1), kot je bil nazadnje spremenjen v Ouagadougouju dne 22. junija 2010 (2) (v nadaljnjem besedilu: Sporazum o partnerstvu AKP-EU), in zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih za izvajanje Sporazuma o partnerstv AKP-EU (3) in zlasti člena 3 Notranjega sporazuma,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Sklep Sveta 2011/465/EU (4) v skladu s členom 96 Partnerskega sporazuma AKP-EU določa ustrezne ukrepe za Republiko Gvinejo.
            
         
               (2)
            
            
               Sklep 2011/465/EU zahteva izpolnitev dveh elementov pred ponovno vzpostavitvijo sodelovanja z Republiko Gvinejo v okviru 10. Evropskega razvojnega sklada; oblikovanje in sprejetje s strani pristojnih organov podrobnega časovnega načrta, vključno z vnaprej določenimi datumi in fazami / dejavnostmi priprave za izvedbo parlamentarnih volitev do konca leta 2011 ter izvedbo svobodnih in preglednih parlamentarnih volitev.
            
         
               (3)
            
            
               Do sedaj ni bil izpolnjen še nobeden od teh elementov.
            
         
               (4)
            
            
               Zato je treba podaljšati obdobje uporabe ustreznih ukrepov, določenih s Sklepom 2011/465/EU, ter podaljšati rok, ki ga ti ukrepi določajo za izvedbo parlamentarnih volitev v Republiki Gvineji, do konca leta 2012 –
            
         SPREJEL NASLEDNJI SKLEP:
   Člen 1
   Obdobje veljavnosti Sklepa 2011/465/EU se podaljša za 12 mesecev. V ta namen se v členu 3 Sklepa 2011/465/EU datum „19. julija 2012“ nadomesti z datumom „19. julija 2013“.
   Člen 2
   Rok za izvedbo parlamentarnih volitev v Republiki Gvineji, kakor je določen v ustreznih ukrepih, ki so podrobno določeni v Prilogi k Sklepu 2011/465/EU, v levem stolpcu z naslovom „Zaveze Republike Gvineje“ v delu „Lista zavez“, se podaljša do konca leta 2012.
   Člen 3
   Pismo iz Priloge k temu sklepu je naslovljeno na organe Republike Gvineje.
   Člen 4
   Ta sklep začne veljati na dan sprejetja.
   
      V Bruslju, 16. julija 2012
      
         
            Za Svet
         
         
            Predsednik
         
         S. ALETRARIS
      
   
   
      (1)  UL L 317, 15.12.2000, str. 3.
   
      (2)  Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000, kakor je bil prvič spremenjen v Luxembourgu 25. junija 2005 (UL L 287, 4.11.2010, str. 3).
   
      (3)  UL L 317, 15.12.2000, str. 376.
   
      (4)  UL L 195, 27.7.2011, str. 2.
   
      PRILOGA
      
         PISMO PREDSEDNIKU TER PREDSEDNIKU VLADE REPUBLIKE GVINEJE
      
      Spoštovani,
      Svet Evropske unije pozdravlja napredek, ki ga je Republika Gvineja dosegla pri ponovnem vzpostavljanju ustavnega reda, zlasti po mirnem zaključku predsedniških volitev leta 2010 ter imenovanju legitimnega predsednika in civilne vlade, tako da je julija 2011 omilil ustrezne ukrepe, sprejete za Republiko Gvinejo.
      V Sklepu 2011/465/EU z dne 18. julija 2011 je Svet Evropske unije navedel, da se lahko sodelovanje z Republiko Gvinejo v okviru 10. Evropskega razvojnega sklada (ERS) ponovno vzpostavi v dveh fazah, in sicer glede na napredek pri pripravi svobodnih in preglednih parlamentarnih volitev, ki jih je treba izvesti do konca leta 2011.
      Svet Evropske unije ugotavlja, da do sedaj ni bil izpolnjen še nobeden od elementov, zato se je odločil, na eni strani, podaljšati obdobje uporabe ustreznih ukrepov iz Sklepa 2011/465/EU in, na drugi strani, podaljšati rok za izvedbo parlamentarnih volitev do konca leta 2012. Če Gvineja tega roka ne bo upoštevala, se bodo možnosti za sprostitev sredstev iz 10. ERS zmanjšale.
      Ponovno želimo opozoriti na pomen, ki ga Evropska unija pripisuje čimprejšnji izvedbi verodostojnih parlamentarnih volitev pod najboljšimi možnimi pogoji, s katerimi se bo zaključil prehod v Republiki Gvineji. Evropska unija ponovno poudarja svojo pripravljenost, da podpre organizacijo teh volitev.
      Zagotavljamo vam, da bo Evropska unija podprla in spremljala vaša prizadevanja za zagotavljanje trajnostne gospodarske rasti in blagostanja prebivalstva Republike Gvineje.
      
         S spoštovanjem.
         V Bruslju,
         
            
               Za Svet
            
            C. ASHTON
            
               Predsednica
            
         
         
            
               Za Komisijo
            
            A. PIEBALGS
            
               Komisar